ITURRATE IBARRA (EAJ, 2013-12-19):
Señora presidenta.
Kontua ez da, Ares jauna, tresnak defendatzea. Kontua da eraginkortasuna defendatzea, aurrera egitea, akordioak lortzen saiatzea.
Kontua ez da etengabe argudio bera errepikatzea, gauzak errepikatze hutsarekin  - esan dut nire lehen mintzaldian - , astez aste errepikatzearekin, ez baitugu aurrera ez egitea soilik lortzen; aitzitik, adierazpena, terminoak, esamoldeak usatu eta hutsaldu egiten ditugu. Eta horretan ez dugu parte hartu nahi.
Orain artean, Ares jauna, zuek ere ez zenuten parte hartu nahi, eta, une batez, guk orain dugun jarrera bera izan zenuten. Eta jarrera hori bera izan zenuten zuek iazko martxoan, eta oraindik ez diguzue azaldu, ez zuk, ez Alderdi Sozialistak, zer gertatu den iazko ekainetik orain arte, zer aldatu den herri honetan okerrera, zertan egin dugun atzera zuentzat, guretzat bezala, bakean eta normalizazio politikoan aurrera egiteko funtsezkoa zen tresna, bai legegintzaldi honetan, bai aurrekoetan, orain hala ez izateko.
Agian tresnek, Ares jauna, pilota zuek duzuenerako soilik balio dute, joko-arauak zuk zehazten dituzunerako, zu Gobernuan zaudenerako, eta ez oposizioan zaudenerako. Ez dut pentsatu nahi arrazoi horrek zaramatzanik erabaki hori hartzera.
Dena den, ongi dakizu zuk  - ez soilik zure taldeak, baita zuk ere pertsonalki -  zer konpromiso duen alderdi honek, lehendakariak, eta kide guztiek herri honetako bake eta normalizazio politikoarekin, eta badakizu zer zintzotasunez aritu den alderdi hau, bai Gobernuan denean, bai Gobernuan zu izan zarenean ere. Beraz, ez ahalegindu gai honi buruz alderdi honek duen jarrera politikoa desitxuratzen.
Adostu egin behar dugu, proposatu du Semper jaunak. Eta nik galdetzen diot nola adosten den, non adosten den. Akordiorako bide, metodo, prozedura egokia da aldebakarrekotasuna? Larjokatzea, zentzugabekeria, etengabeko salaketa, akordiorako bideak dira? Nik dakidaneraino, gure akordioetako bakoitza lehenago hitz eginda lortu dugu.
Akordio guztiak. Gatzagaetxebarria jaunak Damborenea jaunarekin sinatu zuen azkena ere elkarrizketen fruitu izan zen. Gure taldeak zurearekin lortu dituen akordio guztiak, harekin, beste edozeinekin lortu dituenak, elkarrizketen fruitu dira, aurretiazko lanarena, eta ez itxurakeriarena, larjokatzearena.
Izan ere, zertara gatoz hona? Usansoloko Jabiren harreran jende jakin batek izan zuen jarrera onartezina zela esatera? Horri buruz hitz egitera gatoz, ala lehendakariari esatera, eta haren duintasunik ezaz jardutera, haren ekintzarik ezaz? Bai, bai, zu eta Maneiro jauna. Zertara etorri gara?
Izan ere, guk askotan esan dugu, hamaika bider, publikoki eta pribatuan, Legebiltzar honetan eta Legebiltzar honetatik kanpo, jarduera horiek ez direla duinak, legez kanpokoak direla, eta esan dugu zer oinarri ditugun herri honetan bakea eraikitzeko, eta oinarri horien artean ez da sartzen halako jarrerarik onartzea;baina horretara ez ezik, honetara ere etorri zara zu: antzeztera, larjokatzera. Eta, horretan, ez duzue alderdi honen babesik izango, gure helburua aurrera egitea baita, jende guztiarentzat eta leku guztietan giza eskubideak errespetatzea, egoera guztietan, baita zigorra bete eta kartzelatik ateratzeko eskubidea dutenen kasuan ere.
Guztiz ulergarria da ETAk historian zehar egin dituen atentatuen egileekiko gaitzespen morala, baita justifikagarria ere, baina ezin dira justifikatu gaitzespen moral hori adierazteko egiten diren jarduera guztiak.
Guk ez dugu ez beldurrik ez lotsarik halako jarduerak kritikatzeko. Behin eta berriro egin dugu, eta hala jarraituko dugu. Baina ez dugu larjokatu nahi, ez dugu usatu nahi. Aurrera egin nahi dugu. Eta akordioak lortzeko ahalegina egin behar denez, lana egin, hitz egin, hori proposatzen dugu: guztiok egitea ahalegina, lana, gehiago hitz egitea, eta gutxiago antzeztea.
Besterik ez. Eskerrik asko.